Komission asetus (EY) N:o 315/2002, annettu 20 päivänä helmikuuta 2002, yhteisön edustavilla markkinoilla todettujen tuoreiden tai jäähdytettyjen lampaanruhojen hintojen yhteenvedosta



Virallinen lehti nro L 050 , 21/02/2002 s. 0047 - 0048



Komission asetus (EY) N:o 315/2002, annettu 20 päivänä helmikuuta 2002, yhteisön edustavilla markkinoilla todettujen tuoreiden tai jäähdytettyjen lampaanruhojen hintojen yhteenvedosta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon lampaan- ja vuohenliha-alan yhteisestä markkinajärjestelystä 19 päivänä joulukuuta 2001 annetun neuvoston asetuksen (EY) N:o 2529/2001(1) ja erityisesti sen 20 ja 24 artiklan, sekä katsoo seuraavaa: (1) Asetuksessa (EY) N:o 2529/2001 säädetään lampaan- ja vuohenliha-alan yhteisestä markkinajärjestelystä 3 päivänä marraskuuta 1998 annetussa neuvoston asetuksessa (EY) N:o 2467/98(2), sellaisena kuin se on muutettuna asetuksella (EY) N:o 1669/2000(3), säädetyn järjestelmän korvaavasta uudesta palkkiojärjestelmästä. Uusien järjestelyjen huomioon ottamisen ja selkeyden vuoksi on tarpeen vahvistaa uudet säännöt, jotka korvaavat tuoreiden tai jäähdytettyjen karitsanruhojen yhteisön edustavilla markkinoilla todettujen hintojen määrittämisestä ja tiettyjen muiden yhteisön lampaanruhojen laatujen hintojen yhteenvedosta 15 päivänä toukokuuta 1986 annetussa komission asetuksessa (ETY) N:o 1481/86(4), sellaisena kuin se on viimeksi muutettuna asetuksella (EY) N:o 2877/2000(5), annetut säännöt. (2) Asetuksen (EY) N:o 2529/2001 20 artiklan mukaisesti jäsenvaltioiden on todettava lampaiden sekä lampaanlihan hinnat. Sen vuoksi olisi vahvistettava hintojen yhteenvetoon liittyvät säännöt. (3) Hintojen on oltava kunkin jäsenvaltion edustavilla markkinoilla tuoreiden tai jäähdytettyjen lampaanruhojen eri laatuluokille todettuja hintoja. Lisäksi sellaisten jäsenvaltioiden osalta, joilla on useampia edustavia markkinoita, olisi käytettävä aritmeettista tai tarvittaessa näillä eri markkinoilla todettujen hintojen painotettua keskiarvoa. (4) Markkinoilla todettujen hintojen on perustuttava ruhojen arvonlisäverottomiin hintoihin, joista ei saa vähentää muita maksuja. Markkinahinnat olisi todettava neuvoston direktiivin 93/25/ETY soveltamista koskevista määräyksistä lammas- ja vuohikarjaa ja kyseisen alan tuotantoa koskevien tilastotietojen keruun osalta 30 päivänä toukokuuta 1994 tehdyn komission päätöksen 94/434/EY(6), sellaisena kuin se on viimeksi muutettuna päätöksellä 1999/47/EY(7), määritellyn teuraspainon perusteella. Olisi kuitenkin sallittava, ettei määritelmää käytettäisi 9-16 kilogrammaa painaviin karitsan ruhoihin, jotta voitaisiin ottaa huomioon kaupalliset käytännöt, joissa markkinoille saatetaan kaupalliselta arvoltaan paremmat kokonaiset ruhot päineen ja muine osineen. (5) Eräissä jäsenvaltioissa hinnat liittyvät elävien eläinten hintoihin. Nämä hinnat olisi muunnettava asianmukaisilla kertoimilla. Sellaisilla alueilla, joilla teuraspaino todetaan arvioimalla yksittäisiä eläviä eläimiä, mainitun muuntamisen olisi kuitenkin perustuttava tähän arvioon. (6) Hintojen keräämisperusteiden selvittämiseksi jäsenvaltioiden olisi ilmoitettava komissiolle valitut edustavat markkinat, ruhojen laatuluokat ja painotus tai näiden tietojen suhteellinen merkitys hintojen laskemisessa. (7) Tässä asetuksessa säädetyt toimenpiteet ovat lampaiden ja vuohien hallintokomitean lausunnon mukaiset, ON ANTANUT TÄMÄN ASETUKSEN: 1 artikla 1. Jäsenvaltioiden, joiden lampaanlihan tuotanto on enemmän kuin 200 tonnia vuodessa, on ilmoitettava komissiolle viimeistään kunakin torstaina karitsoiden ja vuohien tuoreiden tai jäähdytettyjen ruhojen viimeisimmät hinnat. 2. Hintojen on oltava niiden jäsenvaltioiden, jotka täyttävät 1 kohdassa säädetyt edellytykset, asetuksen (EY) N:o 2529/2001 12 artiklassa tarkoitetuilla hinnanmäärittelyalueilla rekisteröityjä hintoja. Hintojen on oltava kyseisten jäsenvaltioiden edustavilla markkinoilla toteamia tukkuhintoja sitä viikkoa edeltävältä viikolta, jona tiedot annetaan. Edellä mainitut jäsenvaltiot vahvistavat edustavat markkinat. Hinnat on laskettava arvonlisäverottomien markkinahintojen perusteella. 2 artikla 1. Markkinahinnat on todettava päätöksessä 94/434/EY tarkoitetun teuraspainon perusteella. Jos hinnat todetaan ruhojen eri laatuluokkien mukaan, edustavien markkinoiden hinnan on vastattava tukkumyyntivaiheessa seitsemän päivän aikana mainituille laatuluokille todettujen hintojen keskiarvoa, joka on painotettu kunkin laatuluokan suhteellisen merkityksen ilmaisevilla jäsenvaltion vahvistamilla kertoimilla. 2. Kun kyseessä ovat enintään 16 kilogrammaa painavat karitsanruhot ja tavanomaiset kaupalliset käytännöt, hinnat voidaan todeta ennen sisäelinten ja pään poistoa. Kun hinnat todetaan elopainon perusteella, ne on jaettava elopainokilogrammaa kohden enimmäismuuntokertoimella 0,5. Jos on kuitenkin tavanomaista sisällyttää pää ja muut osat ruhoon, jäsenvaltiot voivat vahvistaa korkeamman kertoimen enintään 28 kilogramman painoisille karitsoille. Alueilla, joilla hinnat todetaan arvioimalla yksittäisten karitsanruhojen paino, on muuntamisen perustuttava tähän arvioon. 3 artikla 1. Markkinoilla, joita pidetään useammin kuin kerran 2 artiklan 1 kohdassa tarkoitetun seitsemän päivän jakson aikana, kunkin laatuluokan hinnan on vastattava jokaisilla markkinoilla todettujen hintojen aritmeettista keskiarvoa. 2. Jos hinnanmäärittelyalueella on useita edustavia markkinoita, kyseisen määrittelyalueen hinnan on vastattava näillä markkinoilla todettujen hintojen keskiarvoa, joka on painotettu joko jokaisten markkinoiden tai kunkin laatuluokan suhteellisen merkityksen ilmaisevilla jäsenvaltion vahvistamilla kertoimilla. 3. Tietojen puuttuessa jäsenvaltion edustavilla markkinoilla todetut hinnat on kuitenkin määritettävä ottaen huomioon erityisesti viimeisimmät tiedossa olevat hinnat. 4 artikla Jäsenvaltioiden on ilmoitettava komissiolle 1 päivään maaliskuuta 2002 mennessä seuraavat tiedot: a) kunkin hinnanmäärittelyalueen edustavat markkinat; b) karitsanruhojen laatuluokat; c) edellä 2 ja 3 artiklassa tarkoitetut painotus- ja muuntokertoimet. Jäsenvaltioiden on ilmoitettava komissiolle kaikki näiden järjestelyjen muutokset kuukauden kuluessa muutoksen tekemisestä. 5 artikla Kumotaan asetus (ETY) N:o 1481/86. 6 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä helmikuuta 2002. Komission puolesta Franz Fischler Komission jäsen (1) EYVL L 341, 22.12.2001, s. 3. (2) EYVL L 312, 20.11.1998, s. 1. (3) EYVL L 193, 29.7.2000, s. 8. (4) EYVL L 130, 16.5.1986, s. 12. (5) EYVL L 333, 29.12.2000, s. 57. (6) EYVL L 179, 13.7.1994, s. 33. (7) EYVL L 15, 20.1.1999, s. 10.